XV.  Henrici patriarchae Gradensis privilegia Ecclesiaeque possessiones confirmat.   (Anno 1144, Mart. 31.) [UGHELLI,  Italia sacra,  V, 1121.]
Author: Lucius II

LUCIUS episcopus, servus servorum Dei, ven. fratri HENRICO patriarchae Graden. ejusque successoribus regulariter substituendis in perpetuum.

Ex commisso nobis a Deo apostolatus officio fratribus nostris tam vicinis quam longe positis paterna nos convenit provisione consulere, et ecclesiis in quibus Domino militare noscuntur, suam justitiam conservare, ut quemadmodum disponente Domino patres vocamur in nomine, ita nihilominus comprobemur in opere. Hujus rei gratia, ven. frater Henrice patriarcha, tuis postulationibus clementer annuimus, et Gradensem Ecclesiam, cui auctore Deo praeesse dignosceris, sub B. Petri et nostra protectione suscipimus, et praesentis scripti patrocinio communimus. Igitur praedecessorum nostrorum Pelagii, Alexandri, Urbani et Innocentii auctoritatem sequentes, illius praecipue constitutionis tenorem servantes, quam praedecessor noster Leo IX papa sancivit, et synodali judicio, et privilegii pagina confirmavit, tibi tuisque successoribus canonice substituendis patriarchalem concedimus dignitatem, et magisterium Gradensis Ecclesiae gerendum in his tantum finibus confirmamus, qui per supradictos praedecessores nostros eidem noscuntur Ecclesiae constituti. Crucem quoque ante te ferendam esse concedimus, nisi cum Romae fueris, aut in praesentia vel comitatu Romani pontificis: palleum etiam fraternitati tuae plenitudinem videlicet pontificalis officii ex apostolicae sedis liberalitate largimur, quo intra Ecclesiam tuam ad missarum solemnia celebranda uti memineris eis diebus, quibus praedecessores tuos usos fuisse non ambigimus, videl. in Nativitate Domini, Epiphania, Ypopanton, tribus festivitatibus S. Mariae, Coena Domini, Sabbato sancto, Resurrectione Domini, Ascensione, Pentecoste, in natalitio S. Jo. Baptistae, et omnium apostolorum, in festivitatibus quoque S. Marci, S. Prothomartyris Stephani, S. Laurentii, S. Martini, in solemnitate omnium Sanctorum, et principalibus Ecclesiae tuae festis, nec non in Ecclesiarum, episcoporum, et caeterorum clericorum consecrationibus, et anniversario consecrationis tuae die. Statuimus etiam ut quaecunque bona, quascunque possessiones Gradensis Ecclesia inpraesentiarum juste et canonice possidet, aut in futurum justis modis poterit adipisci, firma tibi tuisque successoribus et illibata permaneant. Redditus autem qui in Constantinopoli, sive in Histria, seu in Venetia ab episcopis, abbatibus, ducibus, judicibus, et populo Venetiae praedecessoribus tuis Dominico videl. et Joanni Gradonico, eorumque successoribus et Gradensi Ecclesiae juste concessos sicut eorum scriptis continentur: ecclesias quoque a religiosis viris eidem Ecclesiae Graden. oblatas per parochias ejusdem provinciae constitutas cum omnibus quae in eisdem ecclesiis tui juris esse noscuntur, tibi tuisque successoribus libere confirmamus. Quanto itaque, dilecte in Christo frater, majori praerogativa nosceris sublimatus, tanto propensius tibi noveris attendendum, ut in corrigendis subditis plus apud te possit ratio quam potestas; atque te boni dulcem, et mali pium sentiant correctorem; personas diligas, vitia persequaris, ne si aliter agere forte volueris, transeat in crudelitatem correctio, et perdas quos emendare desideras; sicque vulnus debes abscindere, ut non possis ulcerare quod sanum est, ne si plus quam res exigit, ferrum impresseris, noceat cui prodesse festinas, et sic alterum condiatur ex altero, quatenus et boni habeant amando quod caveant, et mali metuendo quod diligant. Decernimus ergo ut nulli omnino hominum fas sit praefatam Ecclesiam temere perturbare, aut ejus possessiones, seu redditus auferre, minuere, aut aliquibus vexationibus, seu infestationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva nimirum in omnibus apostolicae sedis auctoritate. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Lucius Catholicae Ecclesiae episcopus ss. Ego Conradus Sabinensis episcopus ss. Ego Theoderinus S. Rufinae episcopus ss. Ego Albericus Ostiensis episcopus ss. Ego Ymarus Tusculanus episcopus ss. Ego Petrus Albanen. episcopus ss. Ego Guido presb. card. tit. S. Grisogoni ss. Ego Petrus presb. card. tit. Pastoris ss. Ego Thomas presb. card. tit. Vestinae ss. Ego Hubaldus presb. card. tit. S. Praxedis ss. Ego Rainerius presb. card. tit. S. Stephani in Coelio Monte ss. Ego Manfredus presb. card. tit. S. Savinae ss. Ego Geraldus diac. card. S. Mariae in Domnica ss. Ego Guido in Romana Ecclesia altaris minister indignus ss. Ego Petrus diac. card. S. Mariae in Porticu ss. Ego Gr. indignus S. R. E. diaconus ss. Ego Joannes diac. card. S. Mariae Novae ss. Ego Gregorius diac. card. SS. Sergii et Bacchi. ss. Ego Otto diac. card. S Georgii ad Velum Aureum ss. Ego Guido diac. card. SS. Cosmae et Damiani ss. Ego Hugo Rom. Ecclesiae diaconus in S. Lucia in Horphea ss. Ego Astaldus diac. card. S. Eustachii juxta templum Agrippae ss. Datum Laterani per manum Baronis capellani et scriptoris, II Kal. Aprilis, ind. VII, Incarnationis Dominicae an. 1144, pontificatus vero D. Lucii papae II an. I.